C 465/30
SK
Úradný vestník Európskej únie
6.12.2022
Utorok 3. mája 2022
51. požaduje, aby ekologické režimy boli prístupné konvenčným aj ekologickým poľnohospodárom a aby boli koncipované zlučiteľne s agroenvironmentálno-klimatickými opatreniami a aby ich dopĺňali; pripomína, že je dôležité podporovať ekologických poľnohospodárov aj po skončení etapy prechodu; vyzýva členské štáty, aby prostredníctvom príslušných verejných politík podporovali generačnú obnovu v ekologickom poľnohospodárstve, podporovali podnikanie žien v poľnohospodárstve a podporovali rozvoj životaschopných malých a stredných ekologických poľnohospodárskych podnikov;
52. vyjadruje poľutovanie nad poklesom rozpočtu SPP za posledné dve desaťročia súčasne s nárastom požiadaviek na poľnohospodárske odvetvie; konštatuje, že v rámci súčasnej SPP sa len 1,8 % rozpočtu vynakladá na opatrenia na podporu ekologického poľnohospodárstva, a víta skutočnosť, že nová SPP, najmä prostredníctvom ekoschém a opatrení na rozvoj vidieka, umožňuje členským štátom väčšiu flexibilitu pri zvyšovaní súm určených na ekologické poľnohospodárstvo;
53. berie na vedomie potenciál krátkych, miestnych, sezónnych a inteligentných potravinových dodávateľských reťazcov a priamych marketingových príležitostí vrátane poľnohospodárskych trhov pre ekologických výrobcov a vidiecke hospodárstva s cieľom zabezpečiť prínos pre životné prostredie a životné podmienky zvierat a pri súčasnom zabezpečení príjmov, zachovať a vytvárať pracovné príležitosti, zabezpečiť životaschopnosť vidieckych oblastí a preklenúť priepasť medzi výrobcami a spotrebiteľmi v EÚ; upozorňuje, že pre udržateľný rozvoj ekologickej poľnohospodárskej výroby je nevyhnutný rozvoj trhu;
54. vyzýva členské štáty, aby vyčlenili dostatočné zdroje na investície uľahčujúce rozvoj krátkych potravinových reťazcov, ako napríklad zvýšením počtu mobilných bitúnkov alebo spracovateľských zariadení na farmách; domnieva sa, že by sa malo podporovať využívanie miestnych dodávateľských reťazcov v rámci postupov verejného obstarávania; zdôrazňuje, že zameranie na miestnu výrobu a krátke reťazce by nemalo viesť k ďalším prekážkam na vnútornom trhu EÚ;
55. vyzýva Komisiu a členské štáty, aby zohrávali aktívnu úlohu pri zlepšovaní štruktúry ekologických dodávateľských reťazcov a budovaní kapacity organizácií ekologických výrobcov; naliehavo vyzýva členské štáty, aby využívali tzv. odvetvové intervencie a všetky dostupné opatrenia na zlepšenie organizácie ekologických výrobcov vo všetkých relevantných odvetviach a aby im pomáhali v prípade dočasnej nadprodukcie;
56. poukazuje na to, že ekologické farmy, ktorých produkcia je objemovo menšia, a teda nákladnejšia, môžu mať menšiu vyjednávaciu silu v obchodných zmluvách, a preto môžu byť obzvlášť zraniteľné voči nekalým obchodným praktikám, najmä v podobe oneskorených platieb za tovar podliehajúci skaze, zrušenia dodávok na poslednú chvíľu alebo nútenia dodávateľov platiť za nepredané výrobky a výrobky, ktoré sa stali odpadom; zdôrazňuje potrebu jasných zmluvných podmienok a primeraného uznania práce ekologických poľnohospodárskych výrobcov a domnieva sa, že by sa mali podporovať nástroje, ako sú zmluvy v rámci dodávateľského reťazca;
57.
víta skutočnosť, že Komisia podporuje rozvoj ekoobvodov v členských štátoch nazývaných tiež ekoregióny, keďže sú multifunkčnej povahy, podporujú krátke dodávateľské reťazce a vytvárajú synergie okrem iného medzi poľnohospodármi, spotrebiteľmi, spracovateľskými podnikmi, maloobchodom, odvetvím ubytovacích a pohostinských služieb a kultúrnymi podnikmi; vyzýva Komisiu, aby členským štátom poskytla informácie o nástrojoch, ktoré by mohli využiť na podporu rozvoja ekoobvodov, pri súčasnej osobitnej pozornosti urbanizovaným územiam; konštatuje, že ich úspech závisí od silnej regionálnej integrácie a zapojenia miestnych a regionálnych orgánov;
58. zdôrazňuje kľúčový význam rozširovania štruktúrovanej výmeny vedomostí a najlepších postupov v oblasti ekologického poľnohospodárstva medzi členskými štátmi a poľnohospodármi; zdôrazňuje výhody posilnenia spolupráce medzi vedcami, poľnohospodárskymi univerzitami a širším sektorom vzdelávania, poradenskými službami alebo konzultantmi, poľnohospodármi a ich združeniami a organizáciami a spoločnosťou; zdôrazňuje dôležitú úlohu, ktorú pri rozvoji ekologickej výroby majú zohrávať nezávislé poradenské služby v poľnohospodárstve, ktoré musia členské štáty zahrnúť do svojich strategických plánov SPP, a zdôrazňuje potrebu vyčleniť im dostatočné finančné zdroje;